7.2.2023
EL
Επίσημη Εφημερίδα της Ευρωπαϊκής Ένωσης
C 47/135 Τετάρτη 6 Ιουλίου 2022
Ανοικοδόμηση μιας πολυμέρειας που κατοχυρώνεται στις βασικές αξίες της ΕΕ
1.
χαιρετίζει την κοινή ανακοίνωση της Επιτροπής και του ΑΠ/ΥΕ προς το Κοινοβούλιο και το Συμβούλιο σχετικά με την ενίσχυση της συμβολής της ΕΕ στην πολυμερή προσέγγιση βάσει κανόνων· θεωρεί ότι η εν λόγω ανακοίνωση συμβάλλει εξαιρετικά άμεσα και προωθεί περαιτέρω τον προβληματισμό σχετικά με την κατεύθυνση της εξωτερικής πολιτικής της ΕΕ από τη σημαντική αλλά γενικότερη δέσμευσή της για αποτελεσματική πολυμέρεια, όπως ορίζεται στην Ευρωπαϊκή Στρατηγική Ασφάλειας του 2003, προς τη συνειδητοποίηση της ανάγκης συνδυασμού της αξίας και του στόχου της αποτελεσματικής πολυμέρειας με τον βασιζόμενο σε αρχές ρεαλισμό και την ανάγκη προώθησης και διαφύλαξης των συμφερόντων και των αξιών της ΕΕ, όπως ορίζεται στη συνολική στρατηγική του 2016 για την εξωτερική πολιτική και την πολιτική ασφαλείας της ΕΕ· υπενθυμίζει ότι η καλύτερη στρατηγική για την υπεράσπιση της πολυμέρειας είναι η ανοικοδόμησή της, ώστε να καταστεί περισσότερο συναφής, ανθεκτική και αποτελεσματική·
2.
υποστηρίζει τη δήλωση της κοινής ανακοίνωσης ότι «το Συμβούλιο πρέπει να χρησιμοποιήσει τις διατάξεις της Συνθήκης που επιτρέπουν την εποικοδομητική αποχή και τη λήψη αποφάσεων με ειδική πλειοψηφία στην Κοινή Εξωτερική Πολιτική και Πολιτική Ασφαλείας»· τονίζει την ανάγκη να εδραιωθεί η ψηφοφορία με ειδική πλειοψηφία σε θέματα εξωτερικής πολιτικής στις μελλοντικές αλλαγές των συνθηκών της ΕΕ, οι οποίες θα επιτρέψουν στην ΕΕ να καταστεί αποτελεσματικότερος παγκόσμιος παράγοντας·
3.
συμφωνεί με την Επιτροπή και τον ΑΠ/ΥΕ σχετικά με την ανάγκη να είναι η ΕΕ πιο αποφασιστική στην επιδίωξη των συμφερόντων της και στην προώθηση των οικουμενικών αξιών στις οποίες είναι θεμελιωμένη και, ως εκ τούτου, συμφωνεί με την ανάγκη να υπερασπιστεί και να ενισχύσει η ΕΕ αυτές τις αξίες και την βασισμένη σε κανόνες τάξη και πολυμέρεια ως μέσο για τη διασφάλιση ισότιμων όρων ανταγωνισμού για τη διεθνή κοινότητα, για την παροχή πλατφόρμας για πολιτικό διάλογο, συνεργασία και σύγκλιση χωρίς αποκλεισμούς και για την επίτευξη πολιτικών αντιδράσεων που υποστηρίζονται από τη διεθνή κοινότητα γενικότερα και οι οποίες μπορούν πραγματικά να αποφέρουν αποτελέσματα·
4.
επισημαίνει ότι έχει ύψιστη σημασία για την ΕΕ να ενισχύσει την εξωτερική δράση και την εργαλειοθήκη της για τη διπλωματία με τα δικά της αυτόνομα μέσα, αυξάνοντας την ικανότητά της να είναι παγκόσμιος παράγοντας και να «μιλά με μία φωνή», προκειμένου να υπερασπιστεί καλύτερα την πολυμέρεια, στην οποία θα πρέπει να περιλαμβάνεται η δημιουργία μιας Ευρωπαϊκής Διπλωματικής Ακαδημίας, όπως ζητήθηκε πρόσφατα από το Ευρωπαϊκό Κοινοβούλιο· επαναλαμβάνει την έκκλησή του να συμπεριληφθεί το «νέο ευρωπαϊκό Μπάουχαους» ως νέο μέσο στην εργαλειοθήκη εξωτερικής δράσης της ΕΕ και ως χρήσιμο πολιτιστικό και δημόσιο διπλωματικό εργαλείο, το οποίο είναι θεμελιώδες για την προώθηση μιας βασισμένης σε αξίες πολυμερούς τάξης και την ενίσχυση των διεθνών εταιρικών σχέσεων·
5.
επισημαίνει την ικανότητα της ΕΕ να καταρτίζει πολύ αποτελεσματικά και χωρίς αποκλεισμούς ρυθμιστικά πρότυπα για την ενιαία αγορά της και θεωρεί ότι η ΕΕ θα πρέπει επίσης να επιδιώξει να προωθήσει τα πρότυπα αυτά στο πλαίσιο της εξωτερικής της δράσης ως υπόδειγμα και συμβολή στη συζήτηση για αποτελεσματικά παγκόσμια ρυθμιστικά πρότυπα· υπενθυμίζει το άρθρο 24 της Συνθήκης για την Ευρωπαϊκή Ένωση (ΣΕΕ), στο οποίο αναφέρεται ότι «τα κράτη μέλη υποστηρίζουν ενεργά και ανεπιφυλάκτως την κοινή εξωτερική πολιτική και πολιτική ασφαλείας της Ένωσης, με πνεύμα πίστης και αμοιβαίας αλληλεγγύης» και ότι «απέχουν από κάθε δράση αντίθετη προς τα συμφέροντα της Ένωσης ή ικανή να θίξει την αποτελεσματικότητά της ως συνεκτικής δύναμης στις διεθνείς σχέσεις»· εκφράζει την ανησυχία του για τις δραστηριότητες ορισμένων κρατών μελών, όπως η ανάληψη διμερών διπλωματικών πρωτοβουλιών με τρίτες χώρες, οι οποίες ενδέχεται να αντιβαίνουν στις διατάξεις του άρθρου 24 ΣΕΕ·
6.
πιστεύει ότι η ΕΕ πρέπει να συνεχίσει να δρα ως ένθερμος και βασικός υπερασπιστής της πολυμέρειας στον κόσμο και να αποφεύγει ενέργειες που υπονομεύουν αυτούς τους στόχους· εν κατακλείδι εκτιμά ωστόσο ότι η ΕΕ, προκειμένου να διατηρήσει το ανταγωνιστικό της πλεονέκτημα, πρέπει να αντιδράσει στις παγκόσμιες προκλήσεις, όπως ο αυξανόμενος κατακερματισμός, η εργαλειοποίηση του εμπορίου και ο προστατευτισμός·
7.
είναι της άποψης ότι η ΕΕ θα πρέπει να χρησιμοποιήσει τις προσπάθειες για την εξεύρεση λύσεων σε παγκόσμια προβλήματα, όπως η κλιματική αλλαγή, ή για την προώθηση της σταθερότητας και της ειρήνης, ως σημείο αφετηρίας για ευρύτερες διπλωματικές σχέσεις με τρίτες χώρες με τις οποίες ο διάλογος και η συνεργασία σε άλλα θέματα πολιτικής ενδέχεται να μην είναι πάντοτε άμεσα εφικτοί·
8. καλεί την ΕΕ να γίνει πιο δυναμική και στρατηγική στην αντιμετώπιση των αυξανόμενων παγκόσμιων απειλών· υπογραμμίζει ότι στο πλαίσιο του ταχέως μεταβαλλόμενου γεωπολιτικού τοπίου, ο κόσμος βρίσκεται σε ένα σταυροδρόμι και οι πολυμερείς θεσμοί κινδυνεύουν να κυριαρχηθούν από μη δημοκρατικά καθεστώτα· ζητεί να αναληφθεί ισχυρή, βασισμένη στη δράση, δέσμευση για την προστασία της δημοκρατίας και των θεμελιωδών δικαιωμάτων στα πολυμερή φόρουμ·